Selskabet for Skole- og Uddannelseshistorie
Selskabet for Skole- og Uddannelseshistorie er et selskab, der søger at oplyse og skabe debat om historiske og aktuelle emner på uddannelsesområdet særlig i Danmark, først og fremmest gennem udgivelse af årbogen Uddannelseshistorie.
Selskabet, der ved stiftelsen i 1966 hed Selskabet for Dansk Uddannelseshistorie, har hvert år udsendt en årbog, første gang i 1967. Vagn Skovgaard-Petersen var med til at redigere årbogen frem til 2005; han havde også været medstifter af selskabet og var fra 1976 til 2000 dets formand.
Årbogen skiftede i 1984 titel fra Årbog for Dansk Skolehistorie til Uddannelseshistorie. Ligesom navneskiftet fra Selskabet for Dansk Uddannelseshistorie til Selskabet for Skole- og Uddannelseshistorie i 2004 afspejler den ny titel et efterhånden mindre snævert og nationalt fokus på grundskolens historie i Danmark.
Ved siden af årbogen har selskabet udgivet videnskabelige afhandlinger og hjælpemidler til uddannelseshistorisk forskning, herunder kildesamlinger og Dansk Uddannelseshistorisk Bibliografi (ved Christian Larsen (f. 1974)) fra 2005, der årligt opdateres digtalt.